Cum se apropie Crăciunul cu paşi repezi, şi noi începem să facem pregătirile pentru ediţia de iarnă a anului 2013.

Pentru mulţi din cei care participă în mod repetat la aceste acţiuni, nu mai este o noutate ce se întâmplă şi cum – deja unii având aproape nouă ani de când participă – pentru cei care văd pentru prima oară aceste rânduri, îi rugăm să citească povestea Azieozi şi câteva din postările anterioare.

Pe scurt, şi anul acesta vom începe să strângem fonduri – de obicei de la prieteni şi prieteni ai prietenilor dar şi de la binevoitori care au auzit întâmplător despre acţiunea aceasta.

Cumpărăturile.

Cu câteva zile înainte de ajunul Crăciunului – data de 24 decembrie – un grup din cei ce participă de obicei se mobilizează la cumpărături şi după o verificare a ofertelor supermarketurilor Bucureştiului se determină conţinutul pachetelor ce urmează a fi împărţite. Se împart în grupuri – câte unul pentru câte un supermarket ales – şi se cumpără între 100-200 de bucăţi din fiecare „ingredient”. (puteţi vedea poze din anii precedenţi cum arată grămezile înainte de a fi împachetate în pungi individuale)

În fiecare an, atât de Crăciun cât şi de Paşte, conţinutul pachetelor a încercat să fie cât mai aproape de o masă festivă – valoarea medie fiind între 15 şi 30 de lei în funcţie de fondurile totale strânse.

Pachetele.

După ce au fost cumpărate toate lucrurile, se depozitează în casa unuia dintre participanţi – locaţie ce s-a tot schimbat în funcţie de disponibilitatea fiecăruia – şi în seara de 23 se strâng iar câţiva oameni harnici care fac între 100 şi 200 de pachete identice – operaţie la care unii deja au devenit foarte eficienţi.

Distribuirea pe stradă.

În dimineaţa zilei de 24 toate pachetele sunt transportate la locul de întâlnire – mereu acelaşi – monumentul din Piaţa Revoluţiei, unde se strâng toţi cei care urmează să colinde străzile Bucureştiului în căutare de oameni cărora un simplu pachet cu mâncare le poate însenina măcar pentru câteva momente ajunul şi ziua de Crăciun. Se recomandă aducerea unui rucsac încăpător pentru a putea transporta cât mai multe pachete cât mai uşor.

Fiecare dintre cei sosiţi indică zona şi traseul pe care îl vor urma, pentru a ne putea coordona şi acoperi o zonă cât mai mare, după care fiecare porneşte la drum – pe jos sau cu mijlocul de transport preferat, ducând în spate în medie cam 5 pachete.

Din feedback-ul primit după distribuirea tuturor pachetelor, totul durează în jur de 2-3 ore, din păcate Bucureştiul neducând lipsă de oameni care să necesite ajutorul dat.

Crucea Alb-Galbenă

De doi ani de zile ne-am abătut un pic de la scopul iniţial al acţiunii – acela de a ajuta doar oameni de pe stradă în situaţii limită – prin colaborarea cu câţiva voluntari foarte inimoşi de la Crucea Alb Galbenă. Ei ne-au adus la cunoştinţă câteva cazuri sociale grave, de bătrâni cu situaţii materiale foarte precare – pe care ei i-au întâlnit în cursul voluntariatului depus. În fiecare din aceşti ani s-au făcut în jur de 30-50 de pachete în plus care au avut ca destinaţie aceste cazuri, ceea ce sperăm să realizăm şi anul acesta de Crăciun.

Cum te poţi implica

Pentru cei care au ajuns aici şi se întreabă cum anume pot ajuta – e nevoie de ajutor la oricare din etapele descrise mai sus, în special la cea de distribuit pachete pe stradă, în ziua de 24. Cu cât sunt mai multe persoane, cu atât se poate acoperi o zonă mai mare mai repede, din experienţa noastră observând că începând cu după-amiaza oamenii sunt tot mai greu de găsit.

Cei care au mai participat deja ştiu pe cine să contacteze sau îi vom contacta noi, iar celor care citesc despre Azieozi pentru prima dată îi rog fie să ne scrie un email, să lase un comentariu la textul acesta sau să completeze formularul de mai jos şi îi vom contacta noi.

Îi rugăm şi pe cei care au participat deja la Azieozi să completeze formularul, deoarece în timpul limitat avut la dispoziţie uneori se întâmplă să mai uităm pe cineva şi ne-ar ajuta să ne organizăm mai bine – pentru mulţi neavând date de contact la zi.

Să ne auzim cu bine!